Document ID: 32005R1739

UREDBA KOMISIJE (ES) št. 1739/2005
z dne 21. oktobra 2005
o zahtevah zdravstvenega varstva živali za premike cirkuških živali med državami članicami
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz naslova I Priloge A k Direktivi 90/425/EGS (1), in zlasti člena 23 Direktive,
ob upoštevanju naslednjega:
(1)
V skladu z Direktivo 92/65/EGS je ustrezno določiti, z odstopanjem od splošnih pravil o premikih živali v Poglavju II zadevne direktive, posebne zahteve zdravstvenega varstva živali za premike cirkuških živali. Ukrepi, predvideni v tej uredbi, se morajo uporabljati za potujoče razstave, sejme ali nastope živali, vendar ne za stalne ustanove iz člena 2(1)(c) Direktive 92/65/EGS.
(2)
Zaradi zdravstvenega varstva živali je nujno, da imajo pristojni organi nekatere podatke o cirkusih in sejmih s cirkuškimi živalmi, še zlasti v zvezi s premiki med državami članicami. Zato je primerno zahtevati, da se takšni cirkusi in sejmi registrirajo v državi članici in da se njihovi itinerarji zapišejo.
(3)
Cirkusi in sejmi pogosto delujejo zunaj svoje izvorne države članice. Zato jim je treba omogočiti, da se registrirajo v državi članici, kjer imajo običajno bivališče ali sedež, čeprav to ni njihova izvorna država članica.
(4)
Nastop živali vključuje eno samo žival ali omejeno število živali, katerih osnovni namen je javna razstava ali zabava, in zanj lahko velja neodvisna last in upravljanje. Nastopi živali se lahko izvajajo zunaj njihove izvorne države članice, na primer kot del cirkusa ali pri opravljanju individualnega dela, na primer razvedrilne ali filmske dejavnosti. Zato je ustrezno vključiti nastope živali v področje uporabe te uredbe.
(5)
Tveganje za zdravje živali, ki ga predstavlja cirkus ali sejem, je neposredno povezano z vrstami živali v cirkusu ali na sejmu. Od upravljavcev cirkusov in nastopov živali je zato treba zahtevati, da vodijo evidenco z ustreznimi podatki o prisotnosti svojih živali.
(6)
Treba je omogočiti nadzor nad zdravstvenim stanjem cirkuških živali. Ob upoštevanju različnih načinov, na katere se cirkuške živali premikajo znotraj Skupnosti, je ustrezno zagotoviti potne liste za cirkuške živali, v katerih morajo biti zapisani vsi ustrezni podatki o zdravju živali, vključno s podrobnostmi o uradnem preskušanju in cepljenjih.
(7)
Pravila o zdravstvenem varstvu živali za cirkuške živali lahko temeljijo na istih načelih kot zakonodaja Skupnosti o zdravstvenem varstvu živali pri trgovanju znotraj Skupnosti z domačimi živalmi, ki so na gospodarstvih, vključno z Direktivo Sveta 64/432/EGS z dne 26. junija 1964 o problemih v zvezi z zdravstvenim varstvom živali, ki vplivajo na trgovino z govedom in prašiči znotraj Skupnosti (2) ter Direktivo Sveta 91/68/EGS z dne 28. januarja 1991 o pogojih v zvezi z zdravstvenim varstvom živali, ki urejajo trgovanje znotraj Skupnosti z ovcami in kozami (3). Vseeno je treba ta pravila prilagoditi posebnim težavam, ki jih predstavljajo ustrezne vrste živali, ko so v cirkusih ali na sejmih, in jih mora potrditi uradni veterinar, kot je določeno v členu 2(7) Direktive Sveta 90/425/EGS (4).
(8)
Pogoji zdravstvenega varstva živali in spremljajoča dokumentacija ali potni listi so bili določeni za premike mačk, psov in belih dihurjev znotraj Skupnosti v Uredbi (ES) št. 998/2003 Evropskega parlamenta in Sveta (5) ter kopitarjev v Odločbi Komisije 93/623/EGS (6). Cirkuške živali teh vrst morajo zato izpolnjevati pravila o potnih listih in zdravstvenem varstvu živali, ki so določena v tej uredbi in tej odločbi.
(9)
Zaradi doslednosti je ustrezno dovoliti Irski, Cipru, Malti in Združenemu kraljestvu, da za cirkuške živali, ki so dovzetne za steklino, uporabljajo svoja nacionalna pravila o karanteni, kot je predvideno v Direktivi 92/65/EGS.
(10)
Ukrepi, predvideni v tej uredbi, ne smejo posegati v zakonodajo o izvajanju Uredbe Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi (7).
(11)
Za zagotovitev popolne sledljivosti cirkuških živali je treba zapisati njihove premike znotraj Skupnosti z uporabo sistema TRACES, ki ga uvaja Odločba Komisije 2004/292/ES (8), in izpolnjevati zahteve potrjevanja za trgovanje znotraj Skupnosti, kot je določeno v Uredbi Komisije (ES) št. 599/2004 z dne 30. marca 2004 o sprejetju usklajenega vzorca spričevala in inšpekcijskega poročila, povezanih s trgovino z živalmi in proizvodi živalskega izvora med državami članicami Skupnosti (9).
(12)
Treba je zagotoviti dovolj časa, da se omogoči izvajanje novih zahtev, predvidenih v tej uredbi.
(13)
Ukrepi, določeni v tej uredbi, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Vsebina in področje uporabe
Z odstopanjem od poglavja II Direktive 92/65/EGS ta uredba določa zahteve zdravstvenega varstva živali, ki se uporabljajo za premike cirkuških živali med državami članicami.
Pravila za cirkuse se smiselno uporabljajo za nastope živali.
Ta uredba se uporablja brez poseganja v:
(a)
ukrepe, ki veljajo za živali, dovzetne za steklino, v nekaterih državah članicah, kot je predvideno v členu 10(4) Direktive 92/65/EGS;
(b)
ustrezna pravila o potrjevanju, ki so v zakonodaji o izvajanju Uredbe Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi.
Člen 2
Opredelitve pojmov
V tej uredbi se uporabljajo naslednje opredelitve pojmov:
1.
„cirkus“ pomeni potujočo razstavo ali sejem, ki vključuje eno ali več živali;
2.
„žival“ pomeni vrste živali, ki so naštete v Prilogi A k Direktivi 92/65/EGS in ki so namenjene za javno razstavo za zabavo ali izobraževanje;
3.
„upravljavec cirkusa“ pomeni lastnika cirkusa, njegovega zastopnika ali drugo osebo s splošno odgovornostjo za cirkus;
4.
„uradni veterinar“ pomeni uradnega veterinarja, kot je opredeljen v členu 2(7) Direktive 90/425/EGS.
Člen 3
Premiki med državami članicami
Cirkus se lahko premakne v drugo državo članico le, če je registriran v skladu s členom 4 in ob upoštevanju členov 8, 9 in 10.
Člen 4
Registracija cirkusov
1. Najmanj 40 delovnih dni preden se cirkus prvič premakne v drugo državo članico, upravljavec cirkusa v pisni obliki predloži zahtevek za registracijo pristojnemu organu države članice, v kateri ima cirkus zakonito bivališče, ali države članice, v kateri ima sedež.
2. Po prejetju zahtevka iz odstavka 1 opravi pristojni organ vse potrebne preglede o usklajenosti z zahtevami zdravstvenega varstva živali, določenimi v tej uredbi.
3. Če so zahteve iz odstavka 2 izpolnjene, pristojni organ izda:
(a)
posebno številko registracije za cirkus, ki se začne s kodo ISO države članice;
(b)
seznam živali v cirkusu v skladu s členom 5;
(c)
seznam krajev v skladu s členom 6;
(d)
potne liste za živali v skladu s členom 7.
4. Pristojni organ vodi evidenco vseh dokumentov, ki jih je izdal v skladu z odstavkom 3.
Člen 5
Seznam živali
Seznam živali v cirkusu iz člena 4(3)(b) je usklajen z vzorcem, določenim v Prilogi I, in ima številko registracije iz člena 4(3)(a). Pred izdajo vsako stran žigosa in podpiše uradni veterinar.
Člen 6
Seznam krajev
Seznam krajev iz člena 4(3)(c) je usklajen z vzorcem, določenim v Prilogi II, in ima številko registracije iz člena 4(3)(a). Pred vsakim premikom iz člena 9 vsak vnos žigosa in podpiše uradni veterinar.
Člen 7
Potni listi za živali
1. V skladu s členom 4 izda pristojni organ za vsako žival v cirkusu, razen za tiste iz odstavkov 2, 3 in 4 tega člena, potni list v skladu z vzorcem, določenim v Prilogi III.
2. V skladu s členom 4 izda pristojni organ za ptice in glodavce v cirkusu skupinski potni list v skladu z vzorcem, določenim v Prilogi IV.
3. Za pse, mačke in bele dihurje v cirkusu veljajo pravila za potni list in zdravstveno varstvo živali iz Uredbe (ES) št. 998/2003.
4. Za kopitarje v cirkusu veljajo pravila za potni list in zdravstveno varstvo živali iz Odločbe 93/623/EGS.
Člen 8
Obveznosti upravljavca cirkusa
1. Preden se cirkus premakne v drugo državo članico, njegov upravljavec zagotovi:
(a)
da so seznami iz člena 4(3)(b) in (c) ustrezno posodobljeni;
(b)
da imajo vse živali v cirkusu ustrezno posodobljene potne liste;
(c)
da se najmanj 10 delovnih dni pred odhodom obvesti pristojni organ države članice, v kateri ima cirkus sedež, o njegovem premiku v drugo državo članico.
2. Upravljavec cirkusa zagotovi, da vsaka žival v cirkusu živi tako, da ni v neposrednem ali posrednem stiku s kakršno koli živaljo, ki ni registrirana v skladu s to uredbo.
3. Upravljavec cirkusa zagotovi, da se vsi podatki na seznamih iz člena 4(3)(b) in (c) hranijo najmanj pet let.
Člen 9
Zahteve v zvezi s premiki cirkusov med državami članicami
1. Preden se cirkus premakne v drugo državo članico, uradni veterinar v državi članici odhoda:
(a)
preveri, da za kraj odhoda ne veljajo nobene omejitve v zvezi z zdravstvenim varstvom živali, ki so povezane z boleznijo, za katero je žival v cirkusu dovzetna;
(b)
v 10 delovnih dneh pred odhodom pregleda vse živali v cirkusu, da se zagotovi, da so klinično zdrave;
(c)
preveri, ali je seznam živali v cirkusu iz člena 4(3)(b) na dan pregleda posodobljen in popoln;
(d)
preveri, ali so potni listi za živali v cirkusu posodobljeni.
2. Če so izpolnjeni vsi pogoji, določeni v odstavku 1, uradni veterinar odobri premik cirkusa v naslednjih 10 delovnih dneh tako, da podpiše in žigosa zadnji stolpec seznama krajev iz člena 4(3)(c).
Člen 10
Podatki o premikih cirkusov med državami članicami
1. Upravljavec cirkusa najmanj 48 ur pred premikom cirkusa iz ene države članice v drugo sporoči pristojnemu organu države članice odhoda ustrezne podatke za izpolnitev certifikata sistema TRACES za trgovanje znotraj Skupnosti.
2. Pristojni organ države članice odhoda obvesti o premiku, z uporabo sistema TRACES, pristojni organ namembne države članice in pristojni organ tranzitne države članice.
3. V vzorcu certifikata za trgovanje znotraj Skupnosti, kot je določen v Uredbi (ES) št. 599/2004, so vrste in številka potnega lista živali v cirkusu vključene pod točko I.31 o opredelitvi živali/proizvodov in sedanja uredba se navede v delu II.
Člen 11
Začetek veljavnosti
Ta uredba začne veljati dvajseti dan po objavi v Uradnem listu Evropske unije.
Uporablja se od 1. januarja 2007.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. oktobra 2005

Labels: 7
0
6